Source: https://beta.e-justice.europa.eu/52/MT/how_to_enforce_a_court_decision?ROMANIA&init=true&member=1
Timestamp: 2019-10-19 04:28:42+00:00
Document Index: 1976018

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ']

Id-dispożizzjonijiet ta’ infurzar huma stabbiliti fl-Artikoli 622–913 tal-Kodiċi ta’ Proċedura Ċivili. Il-proċedura ta’ infurzar hija t-tieni fażi tal-proċedimenti ċivili u hija maħsuba prinċipalment biex jiġi żgurat l-eżerċizzju attwali tad-dritt rikonoxxut permezz ta’ sentenza tal-qorti jew dokument eżekutorju ieħor. Billi jirrikorri għall-proċedura ta’ infurzar, il-kreditur li jkun id-detentur ta’ dritt rikonoxxut skont sentenza tal-qorti/dokument eżekutorju jobbliga lid-debitur biex jissodisfa dawk l-obbligi tiegħu bħala debitur li jkun irrifjuta li jilħaq b’mod volontarju.
Il-Kodiċi ta’ Proċedura Ċivili Rumena jistabbilixxi lista ta’ miżuri ta’ infurzar diretti u indiretti.
Miżuri diretti ta’ infurzar huma dawk relatati mal-oġġett tad-dejn stabbilit f’dokument eżekutorju, b’mod aktar speċifiku sekwestru ta’ proprjetà mobbli - l-Artikoli 892–894 tal-Kodiċi ta’ Proċedura Ċivili; sekwestru ta’ proprjetà immobbli - l-Artikoli 895–901 tal-Kodiċi ta’ Proċedura Ċivili; u infurzar ta’ obbligu biex tittieħed xi azzjoni jew li jinżamm lura milli tittieħed xi azzjoni - l-Artikoli 902–913 tal-Kodiċi ta’ Proċedura Ċivili (inklużi dispożizzjonijiet speċjali dwar l-infurzar ta’ sentenzi rigward minorenni - l-Artikoli 909–913) u l-Artikoli 1527et seq. tal-Kodiċi Ċivili. Rigward l-infurzar ta’ obbligi biex tittieħed azzjoni, il-liġi tiddistingwi bejn obbligu li jista’ jiġi eżegwit ukoll minn persuna oħra minbarra d-debitur u obbligu intuitu personae.
Infurzar indirett jirreferi għall-mezzi biex jinkiseb il-ħlas soġġett għad-dokument eżekutorju permezz tal-bejgħ obbligatorju tal-propjetà tad-debitur. Eżempji ta’ miżuri ta’ infurzar indirett jinkludu s-sekwestru ta’ flus jew l-irkupru (segwit mill-bejgħ) ta’ proprjetà. Miżura oħra hija l-irkupru ta’ rikavat ġenerali minn proprjetà immobbli.
L-obbligi li x’aktarx ikunu soġġetti għall-infurzar huma obbligi li jsir ħlas, għal trasferiment ta’ proprjetà jew l-użu tagħha, jew twaqqigħ jew ikklerjar ta’ bini/pjantazzjonijiet/xogħlijiet, jew l-għoti ta’ kustodja ta’ minuri u l-istabbiliment tar-residenza tagħhom u l-iskeda ta’ żjajjar.
Is-sentenzi tal-qorti u d-dokumenti eżekutorji l-oħrajn jiġu eżegwiti minn uffiċjal ġudizzjarju ta’ infurzar (executor judecătoresc), li l-uffiċċju tiegħu ikun jinsab fiż-żona tal-ġuriżdizzjoni tal-qorti tal-appell fejn tinsab il-proprjetà immobbli, fil-każ ta’ infurzar fir-rigward ta’ oġġetti immobbli/frott mhux miġbur u fil-każ ta’ infurzar dirett fir-rigward ta’ proprjetà immobbli. L-irkupru infurzat ta’ oġġetti mobbli u l-infurzar dirett ta’ proprjetà mobbli jiġu eżegwiti minn uffiċjal ġudizzjarju ta’ infurzar, li l-uffiċċju tiegħu jkun jinsab fil-ġuriżdizzjoni tal-qorti tal-appell, fejn id-debitur ikollu r-residenza/l-uffiċċju reġistrat tiegħu jew fejn tkun tinsab il-proprjetà. Jekk il-post ta’ residenza/l-uffiċċju reġistrat tad-debitur ikun jinsab barra mill-pajjiż, kull uffiċjal ġudizzjarju ta’ infurzar ikun kompetenti.
L-ordni ta’ sekwestru tiġi eżegwita fuq talba tal-kreditur minn uffiċjal ġudizzjarju ta’ infurzar, li l-uffiċċju tiegħu jkun jinsab fil-ġuriżdizzjoni tal-qorti tal-appell, fejn id-debitur jew terza persuna soġġetta għal sekwestru għandha r-residenza/l-uffiċċju reġistrat tagħha. Jekk il-kontijiet bankarji ta’ persuna fiżika jew legali ikunu ġew sekwestrati, il-kompetenza taqa’ taħt l-uffiċjal ġudizzjarju ta’ infurzar, li l-uffiċċju tiegħu jinsab fil-kompetenza tal-qorti tal-appell fejn id-debitur għandu r-residenza/l-uffiċċju reġistrat tiegħu jew meta l-bank, fejn il-bank fejn id-debitur fetaħ il-kont tiegħu, ikollu l-uffiċċju prinċipali/il-fergħa tiegħu. Jekk id-debitur ikollu diversi kontijiet miftuħa, il-kompetenza għas-sekwestru tal-kontijiet kollha taqa’ f’idejn l-uffiċjal ġudizzjarju ta’ infurzar, fi kwalunkwe post fejn ikunu nfetħu. Il-qorti ta’ infurzar hija l-qorti distrettwali (judecătorie), li fil-ġuriżdizzjoni tagħha jinsabu r-residenza/l-uffiċċju reġistrat tad-debitur, fid-data ta’ riferiment quddiem il-qorti ta’ infurzar. Jekk il-post ta’ residenza tad-debitur/l-uffiċċju reġistrat ikunu fir-Rumanija, il-ġuriżdizzjoni taqa’ f’idejn il-qorti distrettwali, li fil-ġuriżdizzjoni tagħha jkunu r-residenza/l-uffiċċju reġistrat tal-kreditur, u jekk din ir-residenza jew dan l-uffiċċju rreġistrat ma jkunux fir-Rumanija, il-qorti distrettwali li fil-ġuriżdizzjoni tagħha jkun l-uffiċċju rreġistrat tal-uffiċjal ġudizzjarju ta’ infurzar, li ngħata s-setgħat mill-kreditur.
Il-qorti ta’ infurzar tittratta t-talbiet b’applikazzjonijiet għal dikjarazzjonijiet ta’ eżegwibbiltà, appelli kontra azzjonijiet ta’ infurzar u kwalunkwe kwistjoni oħra li tinqala’ matul il-proċess ta’ infurzar, ħlief għal dawk li bil-liġi jkunu fil-ġuriżdizzjoni ta’ qrati jew korpi oħra.
Il-ħlas ta’ bolli għal applikazzjonijiet għal dikjarazzjonijiet ta’ infurzar hija RON 20 għal kull dokument eżekutorju (l-Ordni ta’ Emerġenza tal-Gvern Nru 80/2013 fuq il-ħlas ta’ bolli legali, kif emendat u supplimentat sussegwentement).
L-infurzar jista’ jitwettaq biss taħt sentenza tal-qorti (sentenzi finali, deċiżjonijiet eżekutorji provviżorji) jew att ieħor meqjus bħala dokument eżekutorju skont il-liġi (atti awtentiċi notarili, titoli ta’ dejn, l-għoti ta’ arbitraġġ, eċċ.).
Hekk kif jirċievu t-talba għal infurzar ippreżentata mill-kreditur, l-uffiċjal ġudizzjarju ta’ infurzar jordna biex din it-talba tiġi rreġistrata. L-uffiċjal ġudizzjarju ta’ infurzar, permezz ta’ deċiżjoni, joħroġ dikjarazzjoni ta’ eżegwibbiltà, mingħajr ma jsejjaħ lill-partijiet. Id-dikjarazzjoni ta’ eżegwibbiltà tippermetti lill-kreditur biex jitlob lill-uffiċjal ġudizzjarju ta’ infurzar kompetenti biex jagħmel użu, jew simultanjament jew suċċessivament, tal-mezzi ta’ infurzar kollha disponibbli sabiex jeżerċita d-drittijiet tiegħu, inkluż id-dritt għall-kumpens tal-ispejjeż ta’ infurzar. Id-dikjarazzjoni ta’ eżegwibbiltà għandha effett fil-pajjiż kollu u tkopri wkoll dokumenti eżekutorji, li jinħarġu mill-uffiċjal ġudizzjarju ta’ infurzar fil-kuntest tal-proċedura ta’ infurzar approvata.
Id-dokumenti proċedurali jistgħu jiġu nnotifikati mill-uffiċjal ġudizzjarju ta’ infurzar, jew personalment inkella permezz tal-aġent proċedurali tiegħu u jekk dan ma jkunx possibbli, f’konformità mad-dispożizzjonijiet legali dwar it-tħarrik u ta’notifika tal-atti proċedurali.
Hekk kif jirrċievi t-talba għal infurzar, l-uffiċjal ġudizzjarju ta’ infurzar, permezz ta’ deċiżjoni, jordna biex it-talba tiġi reġistrata u biex jinfetaħ il-fajl ta’ infurzar, jew fejn applikabbli, jirrifjuta li jibda l-proċedura ta’ infurzar, billi jagħti r-raġunijiet għal dan ir-rifjut. Il-kreditur jiġi mgħarraf minnufih b’din id-deċiżjoni. Jekk l-uffiċjal ġudizzjarju ta’ infurzar jirrifjuta li jibda l-proċedura ta’ infurzar, fi żmien 15-il mid-data tan-notifika, il-kreditur jista’ jressaq ilment quddiem il-qorti, li jittratta l-proċedimenti ta’ infurzar.
Fi żmien mhux aktar minn tlett ijiem minn meta tkun ġiet irreġistrata t-talba, l-uffiċjal ġudizzjarju ta’ infurzar jitlob dikjarazzjoni ta’ eżegwibbiltà mill-qorti li qed tittratta l-proċedimenti ta’ infurzar u jippreżentaha lil din il-qorti, kopji ċertifikati kif imiss, it-talba tal-kreditur, id-dokument eżekutorju, il-forma ta’ deċiżjoni mitluba u l-prova tal-ħlas tal-bolli legali.
Ir-rikors għal dikjarazzjoni ta’ eżegwibbiltà jinstema' mhux aktar tard minn sebat ijiem mir-reġistrazzjoni tagħha quddiem il-qorti b’ordni bil-magħluq, mingħajr ma l-partijiet jiġu mħarrka. Id-deċiżjoni jista’ jkun li jkollha dewmien ta’ mhux iżjed minn 48 siegħa, u r-raġunijiet għal din id-deċiżjoni għandhom jingħataw mhux aktar minn sebat ijiem minn din id-deċiżjoni.
Id-dikjarazzjoni ta’ eżegwibbiltà tippermetti lill-kreditur biex jitlob lill-uffiċjal ġudizzjarju ta’ infurzar, li talab id-dikjarazzjoni biex jagħmel użu, jew simultanjament jew suċċessivament, tal-mezzi kollha disponibbli ta’ infurzar previsti mil-liġi sabiex jeżerċita d-drittijiet tiegħu, inkluż id-dritt għall-kumpens tal-spejjeż ta’ infurzar. Id-dikjarazzjoni ta’ eżegwibbiltà għandha effett fil-pajjiż kollu, u tkopri wkoll dokumenti eżekutorji, li jinħarġu mill-uffiċjal ġudizzjarju ta’ infurzar, fil-kuntest tal-proċedura ta’ infurzar approvata.
Il-qorti tista’ tiċħad it-talba għal dikjarazzjoni ta’ eżegwibbiltà biss jekk: it-talba taqa’ taħt il-ġuriżdizzjoni ta’ korp ta’ infurzar differenti minn dak li fil-fatt tressqet it-talba quddiemu; id-deċiżjoni jew, fejn applikabbli, id-dokument mhuwiex dokument eżekutorju; id-dokument, għajr deċiżjoni tal-qorti, ma jissodisfax ir-rekwiżiti formali kollha; id-dejn mhuwiex ċert, ta’ ammont fiss u dovut; id-debitur igawdi minn immunità mill-infurzar; id-dokument jinkludi dispożizzjonijiet li ma jistgħux jiġu ssodisfati permezz ta’ infurzar; xkiel ieħor.
Id-deċiżjoni li biha l-qorti tilqa’ t-talba għal dikjarazzjoni ta’ eżegwibbiltà ma tistax tiġi appellata, iżda tista’ tiġi rieżaminata jekk l-infurzar innifsu jiġi kkontestat. Deċiżjoni li tiċħad applikazzjoni għal dikjarazzjoni ta’ eżegwibbiltà tista’ tiġi appellata esklużivament mill-kreditur u fi żmien 15-il jum min-notifika tad-deċiżjoni.
L-ordni għall-infurzar, li jaqra kif ġej, jiżdied mal-aħħar parti tad-deċiżjoni dwar id-dikjarazzjoni tal-eżegwibbiltà:
“Il-firmatarju, il-President tar-Rumanija,
jagħti s-setgħat u l-istruzzjonijiet lill-uffiċjali ġudizzjarji ta’ infurzar biex jinfurzaw it-titolu (hawnhekk jiddaħħlu d-dettalji ta’ identifikazzjoni tat-titolu eżegwibbli) li għalih ħarġet din id-deċiżjoni dwar id-dikjarazzjoni ta’ eżegwibbiltà. Jordna lill-korpi pubbliċi tal-infurzar tal-liġi biex jappoġġaw l-applikazzjoni fil-pront u effettiva tal-azzjonijiet ta’ infurzar kollha, u lill-prosekuturi biex jinsistu dwar il-konformità tat-titolu eżegwibbli skont il-liġi. (tiddaħħal: il-firma tal-president tal-bord ta’ mħallfin u tal-iskrivan tal-qorti.)”
L-Assoċjazzjoni Nazzjonali tal-Uffiċjali Ġudizzjarji ta’ Infurzar (Uniunea Naţională a Executorilor Judecătoreşti) tistabbilixxi u taġġorna, bl-approvazzjoni tal-Ministru għall-Ġustizzja, it-tariffi minimi għas-servizzi pprovduti minn uffiċċjali ġudizzjarji ta’ infurzar. Dawn it-tariffi minimi u massimi li ġejjin għall-attivitajiet imwettqa ġew stabbiliti permezz tal-Ordni Nru 2550/2006 tal-14 ta’ Novembru 2006 tal-Ministru tal-Ġustizzja:
Komunikazzjoni u notifika tal-atti proċedurali – RON 20-400
Infurzar dirett
evizzjonijiet: RON 150-2 200 f’każ li d-debitur ikun persuna fiżika, RON 5 200 f’każ li d-debitur ikun persuna ġuridika
l-għoti ta’ kustodja ta’ minorenni jew l-istabbiliment tad-domiċilji tal-minorenni: RON 50-1 000
żjara lill-minuri – RON 50-500
tqegħid f’pussess, stabbiliment tal-limiti ta’ proprjetà, servitujiet, trasferiment ta’ proprjetà, eċċ.: RON 60-2 200 f’każ li d-debitur ikun persuna fiżika u RON 5 200 f’każ li d- debitur ikun persuna ġuridika
approvazzjoni ta’ xogħlijiet jew bini: RON 150-2 200 f’każ li d-debitur ikun persuna fiżika u RON 5 200 f’każ li d-debitur ikun persuna ġuridika
Infurzar indirett
għal dejn ta’ anqas minn RON 50 000, 10 % tal-ammont u RON 75 b’żieda ta’ 2 % tal-ammont li jeċċedi RON 1 000
10 % għal dejn sa RON 50 000
għal dejn bejn RON 50 000 u RON 80 000, RON 1 175 b’żieda ta’ 2 % tal-ammont li jeċċedi RON 50 000
għal dejn bejn RON 50 000 u RON 80 000, RON 5 000 b’żieda ta’ 3 % tal-ammont li jeċċedi RON 50 000
għal dejn bejn RON 80 000 u RON 100 000, RON 1 775 b’żieda ta’ 1 % tal-ammont li jeċċedi RON 80 000
għal dejn bejn RON 80 000 u RON 100 000, RON 5 900 b’żieda ta’ 2 % tal-ammont li jeċċedi RON 80 000
għal dejn ‘il fuq minn RON 100 000, RON 2 500 b’żieda ta’ 1 % tal-ammont li jeċċedi RON 100 000 u RON 5 500 b’żieda ta’ mhux aktar minn 0,5 % tal-ammont li jeċċedi RON 400 000
għal dejn ‘il fuq minn RON 100 000, RON 6 300 b’żieda ta’ mhux aktar minn 1 % tal-ammont li jeċċedi l-valur ta’ RON 100 000.
għal dejn ‘il fuq minn RON 100 000, RON 6 300 b’żieda ta’ mhux aktar minn 1 % tal-ammont li jeċċedi RON 100 000
Rifjut ta’ ħlas ta’ kambjala, ċedola jew ċekk RON 150–400
Stabbiliment ta’ fatti u inventarji ta’ oġġetti: RON 100-2 200 f’każ li d-debitur ikun persuna fiżika, RON 5 200 f’każ li d-debitur ikun persuna ġuridika
Bejgħ bis-subbasta ta’ prodott soġġett għat-tqassim ġudizzjarju RON 150–2 200
Qbid kawtelatorju: RON 100-1 200 f’każ li d-debitur ikun persuna fiżika, RON 2 200 f’każ li d-debitur ikun persuna ġuridika
Sekwestru ġudizzjarju: RON 100-1 200 f’każ li d-debitur ikun persuna fiżika, RON 2 200 f’każ li d-debitur ikun persuna ġuridika
Sekwestru kawtelatorju: RON 100-1 200 f’każ li d-debitur ikun persuna fiżika, RON 2 200 f’każ li d-debitur ikun persuna ġuridika
Rekord ta’ offerta ta’ valur reali: RON 50-350
Konfiski 10 % tar-rikavat (min.) — 10 % tar-rikavat (mass.)
Parir għat-tħejjija ta’ dokumenti eżekutorji: RON 20-200
Jekk jogħġbok ara r-risposta għall-Mistoqsija 2.1.
Il-kreditur u d-debitur jistgħu jaqblu li l-azzjoni ta’ infurzar tittieħed kompletament/parzjalment kontra l-introjtu monetarju tad-debitur biss, li l-oġġetti soġġetti għal irkupru jinbiegħu bi ftehim jew li d-dejn jitħallas b’mezzi oħra ammissibbli skont il-liġi.
Għal deċiżjoni mogħtija minn qorti barranija, hija meħtieġa proċedura addizzjonali, kif xieraq, jiġifieri deċiżjoni li tiddikjara l-infurzabbiltà (exequatur).
Id-dħul tad-debitur u l-oġġetti jistgħu jkunu soġġetti għall-infurzar jekk jistgħu jiġu rkuprati u sakemm ikun meħtieġ biss li jiġu eżerċitati d-drittijiet tal-kredituri. Il-proprjetà soġġetta għal reġimi ta’ ċirkolazzjoni speċjali tista’ tiġi rkuprata biss skont il-kundizzjonijiet previsti mil-liġi.
Fir-rigward tad-debitur, hemm kundizzjoni speċjali li permezz tagħha l-ebda proċedura ta’ infurzar ma tinbeda jekk id-debitur ma jkunx ġie mħarrek kif xieraq għal kull forma ta’ infurzar. Hemm ukoll dispożizzjonijiet speċifiċi oħrajn rigward id-debitur, bħalma huma dawk li jirrigwardaw id-debituri minuri jew id-debituri ewlenin iddikjarati bħala li ma għandhomx kapaċità ġuridika, li kontrihom ma tkunx tista’ ssir azzjoni ta’ infurzar, sakemm ma jkunx hemm it-tutur jew il-kustodju.
Id-dħul tad-debitur, inklużi dħul ġenerali minn bini, ammonti f’kontijiet bankarji, oġġetti mobbli u immobbli, eċċ. jista’ jkun soġġett għall-infurzar. Jekk jogħġbok ara t-tweġiba għall-Mistoqsija 1.
Wara li l-oġġetti mobbli li huma proprjetà tad-debitur jew miżmuma minn partijiet terzi ikunu ġew identifikati, jiġu maqbuda. Fuq talba tal-uffiċjal ġudizzjarja ta’ infurzar, il-qbid jista’ jiġi rreġistrat fir-Reġistru tan-Negozju (registrul comerţului), Arkivju Elettroniku ta’ Kollateral ta’ Proprjetà Immobbli (Arhiva Electronică de Garanţii Reale Mobiliare), fil-ktieb ta’ suċċessjoni (registrul succesoral) miżmum mill-Kamra tan-Nutara Pubbliċi (camera notarilor publici) jew f’reġistri pubbliċi oħrajn. Minn meta jsir il-qbid tal-oġġetti, dawn ma jibqgħux disponibbli għad-debitur għall-perjodu ta’ infurzar, soġġetti għal penali mat-talba ta’ multa ġudizzjarja ħlief meta l-att ikun jikkostitwixxi reat. Jekk l-ammont dovut ma jitħallasx, l-uffiċjal ġudizzjarju ta’ infurzar ibigħ l-oġġetti maqbuda f’subbasta, jew permezz ta’ bejgħ dirett, inkella permezz ta’ mezzi oħra ammissibbli skont il-liġi (l-Artikolu 730 et seq. tal-Kodiċi ta’ Proċedura Ċivili).
Is-somom ta’ flus, it-titoli jew assi oħra intanġibbli mobbli, li jistgħu jiġu rkuprati u li huma dovuti lid-debitur jew miżmuma f’isem terza persuna jew li l-parti terza jkollha tħallas lilu fil-futur taħt ir-relazzjonijiet legali attwali huma soġġetti għal sekwestru. Hekk kif tintbagħat l-ordni ta’ sekwestru lill-parti terza soġġetta għal sekwestru, is-somom ta’ flus u l-assi kollha ssekwestrati jiġu ffriżati. Minn meta jsir l-iffriżar sal-pagament sħiħ tal-obbligi ddikjarati fid-dokument eżekutorju, il-parti terza soġġetta għal sekwestru ma tagħmel l-ebda ħlas jew twettaq operazzjoni li jistgħu jnaqqsu l-assi ffriżati. Jekk il-parti terza soġġetta għal sekwestru tonqos milli tissodisfa l-obbligi tagħha fir-rigward ta’ talba għal sekwestru, il-kreditur li jkun qed jitlob ħlas, id-debitur jew l-uffiċjal ġudizzjarju ta’ infurzar jistgħu jinnotifikaw il-qorti responsabbli mill-infurzar sabiex tivvalida s-sekwestru. Id-deċiżjoni finali ta’ validazzjoni għandha l-effetti ta’ ċessjoni tat-talba u tikkostitwixxi dokument eżekutorju kontra l-parti terza soġġetta għas-sekwestru. Wara li jiġi vvalidat is-sekwestru, il-parti terza soġġetta għal sekwestru tiddepożita jew tħallas somma, fil-limiti tal-ammont indikat espressament fid-deċiżjoni ta’ validazzjoni. Jekk il-parti terza tonqos milli tissodisfa dawn l-obbligi, tista’ tittieħed azzjoni ta’ infurzar kontra t-terza persuna soġġetta għal sekwestru abbażi tad-deċiżjoni ta’ validazzjoni (l-Artikolu 780 et seq. tal-Kodiċi ta’ Proċedura Ċivili).
F’dak li għandu x’jaqsam mal-infurzar ta’ proprjetà immobbli, jekk id-debitur ma jħallasx id-dejn tiegħu, l-uffiċjal ġudizzjarju ta’ infurzar jiftaħ proċedura ta’ bejgħ wara li ssir id-dikjarazzjoni ta’ eżegwibbiltà u tiddaħħal fir-reġistru tal-artijiet (l-Artikolu 812 et seq. tal-Kodiċi ta’ Proċedura Ċivili).
Il-miżuri jintemmu sitt xhur mid-data ta’ konformità ma’ kwalunkwe azzjoni ta’ infurzar (l-Artikolu 696 et seq. tal-Kodiċi ta’ Proċedura Ċivili) jekk il-kreditur ikun ħalla dan il-perjodu jiskadi mingħajr ma ħa l-ebda azzjoni ta’ rkupru.
Il-perjodu ta’ preskrizzjoni huwa ta’ tliet snin (l-Artikolu 705 et seq. tal-Kodiċi ta’ Proċedura Ċivili).
Jista’ jsir appell kontra l-azzjonijiet ta’ infurzar attwali; jista’ jsir appell fuq id-dokument eżekutorju għal kjarifika dwar it-tifsira, l-ambitu jew l-applikazzjoni tad-dokument. Jekk tittieħed azzjoni ta’ infurzar skont sentenza tal-qorti, id-debitur ma jistax jikkontestaha billi jinvoka r-raġunijiet ta’ fatt jew ta’ liġi li huwa seta’ jippreżenta waqt il-proċess quddiem il-qorti tal-prim’istanza jew billi jagħmel appell kontra din is-sentenza. Appell ġdid ma jistax jiġi ppreżentat mill-istess parti għar-raġunijiet li kienu jeżistu fid-data tal-ewwel appell.
Il-Qorti kompetenti hija l-qorti ta’ infurzar jew, għal kjarifika tat-tifsira, l-ambitu/l-applikazzjoni tad-dokument eżekutorju, il-qorti li tat is-sentenza li għandha tiġi infurzata.
L-appell jista’ jiġi ppreżentat fi żmien 15-il jum mid-:
data meta l-appellant ikun ġie mgħarraf b’din l-ordni ta’ infurzar;
data li fiha l-parti interessata rilevanti tkun saret taf bl-impożizzjoni ta’ sekwestru;
data meta d-debitur ikun ġie nnotifikat bit-taħrika jew id-data meta jkun ġie mgħarraf bl-ewwel miżura ta’ infurzar.
Appell għal kjarifika tat-tifsira, l-ambitu jew l-applikazzjoni ta’ dokument eżekutorju jista’ jiġi ppreżentat fi kwalunkwe ħin matul il-perjodu ta’ limitazzjoni tad-dritt ta’ talba għal azzjoni ta’ infurzar. Appell li permezz tiegħu parti terza ssostni li jkollha dritt ta’ sjieda/dritt in rem fuq proprjetà irkuprata, jista’ jiġi ppreżentat fi żmien 15-il jum minn bejgħ/data ta’ trasferiment tal-proprjetà. In-nuqqas li jsir appell fil-limitu taż-żmien imsemmi hawn fuq ma jipprekludix lill-parti terza milli teżerċita d-dritt tagħha permezz ta’ rikors separat.
Jekk iżżomm l-appell kontra l-infurzar, il-qorti, fejn applikabbli, tikkanċella l-ordni ta’ infurzar jew toħroġ ordni għall-korrezzjoni, annullament jew tmiem tal-azzjoni ta’ infurzar innifisha, l-annullament jew il-kjarifika tad-dokument eżekutorju jew it-teħid tal-konformità tal-pass ta’ infurzar li permezz tiegħu ġie miċħud. Jekk l-appell jiġi miċħud, l-appellant jista’ jiġi obbligat li jħallas kumpens, fuq talba, għal danni kkawżati mid-dewmien tal-infurzar u meta l-appell ikun ġie ppreżentat in malafede, huwa jkun obbligat li jħallas multa.
Ċerti oġġetti u proprjetà huma eżentati. Fir-rigward ta’ proprjetà mobbli, din tinkludi: oġġetti għal użu personali jew tad-dar indispensabbli għall-għajxien tad-debitur u l-familja tiegħu; oġġetti reliġjużi; oġġetti indispensabbli għal persuni b’diżabbiltà u dawk maħsuba għall-kura ta’ persuni morda; ikel meħtieġ għad-debitur u l-familja tiegħu għal tliet xhur u, jekk id-debitur ikun jgħix esklussivament fuq il-biedja, l-ikel meħtieġ sal-ħsad li jmiss; annimali maħsuba biex jinkisbu l-mezzi ta’ għajxien, u l-għalf meħtieġ għal dawn l-annimali sal-ħsad li jmiss; fjuwil meħtieġ għad-debitur u l-familja tiegħu għal tliet xhur tax-xitwa; ittri personali jew familjari, ritratti, pitturi, eċċ.
Barra minn hekk, is-salarju tad-debitur/il-pensjoni jistgħu jiġu rkuprati biss sa nofs il-paga mensili netti tiegħu, fil-każ ta’ ammonti dovuti bħala obbligu ta’ manteniment, u sa terz tal-pagi mensili netti biss għal tipi oħra ta’ obbligu.
Jekk id-dħul mix-xogħol jew somom ta’ flus imħallsa regolarment lid-debitur li jiżguraw l-għajxien tiegħu jammontaw għal anqas mill-paga minima nazzjonali netta, l-irkupru jista’ jsir biss fuq l-ammont ta’ aktar minn nofs il-paga minima.
Kategorija waħda ta’ dħul li hija eskluża mill-infurzar, tikkonsisti f’benefiċċji tal-gvern, benefiċċji għat-tfal, pagamenti għall-kura ta’ tfal morda, benefiċċji għat-tqala, mewt, boroż ta’ studju mogħtija mill-Istat, sussistenza ta’ kuljum, eċċ.
Jekk jogħġbok ara wkoll it-tweġiba għall-Mistoqsija 4.3.
L-aħħar aġġornament: 24/08/2017